# Dôvodová správa - osobitná časť

**K čl. I**

**K § 1**

Ustanovuje sa predmet úpravy, ktorým sú práva a povinnosti fyzických osôb, fyzických osôb - podnikateľov a právnických osôb vykonávajúcich šľachtenie alebo plemenitbu hospodárskych zvierat, ostatných hospodárskych zvierat alebo zveri z farmového chovu. Ide o chovateľov, odborne spôsobilé osoby vykonávajúce činnosti samostatne alebo v pozícii zamestnancov, poverené plemenárske organizácie (organizácie zriadené Ministerstvom pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“)), oprávnené plemenárske organizácie (osoby vykonávajúce osobitné technické činnosti v rámci jednotlivých šľachtiteľských programov), inseminačné stanice, distribútori spermy a tímy na odber a prenos embryí (právnické osoby s povolením ministerstva pôdohospodárstva na uvedené činnosti). Ochrana, zachovanie a využívanie genetických zdrojov druhov hospodárskych zvierat a ostatných hospodárskych zvierat je predmetom návrhu zákona o šľachtení a plemenitbe hospodárskych zvierat, ostatných hospodárskych zvierat a zveri z farmového chovu (zákon o plemenitbe zvierat) a o zmene a doplnení niektorých zákonov (ďalej len „návrh zákona“) vzhľadom na to, že cieľom šľachtiteľských programov môže byť aj zachovanie alebo obnovenie plemien. Aj v prípade iného cieľa šľachtiteľského programu je dôležité vyhnúť sa nežiaducim účinkom príbuzenskej plemenitby a tým chrániť genetickú rozmanitosť v rámci populácií zvierat. V predmete úpravy sa ustanovuje aj organizácia, pôsobnosť a právomoci orgánov vykonávajúcich štátnu správu v predmetnej oblasti nevynímajúc nežiaduce rozmnožovanie hospodárskych zvierat, ostatných hospodárskych zvierat a zveri z farmového chovu, aby bolo možné predchádzať porušeniam nariadenia Európskeho parlamentu a Rady (EÚ) 2016/1012[[1]](#footnote-1)) a návrhu zákona.

Vymedzuje sa, že návrh zákona sa nevzťahuje na šľachtenie a plemenitbu živočíchov akvakultúry. Dôvodom je skutočnosť, že ministerstvo pôdohospodárstva v súčasnosti pripravuje návrh zákona o akvakultúre, ktorý bude komplexne riešiť problematiku chovu živočíchov akvakultúry vrátane ich šľachtenia a plemenitby.

Ďalej sa vymedzuje, že návrh zákona sa nevzťahuje na zvieratá chované na vedecké alebo vzdelávacie účely a ani na zvieratá chované v zoologických záhradách, ani na obchodovanie s nimi či ich zárodočným materiálom, vzhľadom na to, že predmetné oblasti sú upravené inými právnymi predpismi.

**K § 2**

Ustanovujú sa niektoré pojmy, pričom vzhľadom na implementáciu nariadenia (EÚ) 2016/1012 bola pri ich vymedzení uplatnená zásada neopakovať v návrhu zákona definície, ktoré sú už v implementovanom nariadení vymedzené a v tom istom význame sa uplatňujú v návrhu zákona, napr. pojmy „plemenná kniha“, „plemenný register“, „šľachtiteľský program“, „chovateľská organizácia“, „chovateľský podnik“ a pod. Definície vymedzené v nariadení (EÚ) 2016/1012 sa však v návrhu zákona vyskytujú v prípadoch, ak sa definícia vymedzená v nariadení uplatňuje podľa návrhu zákona aj na zvieratá, ktoré nepatria pod pôsobnosť nariadenia (EÚ) 2016/1012, t.j. na plemenné ostatné hospodárske zvieratá a na zver z farmového chovu, napr. pojmy „plemeno“, „plemenné zviera“.

V návrhu zákona sa ďalej vymedzujú definície, ktoré sa nevyskytujú v nariadení (EÚ) 2016/1012, ale sa ponechávajú na základe ich uplatňovania podľa súčasnej právnej úpravy v zákone č. 194/1998 Z. z. z 13. mája 1998 o šľachtení a plemenitbe hospodárskych zvierat a o zmene a doplnení zákona č. [455/1991 Zb.](https://www.slov-lex.sk/pravne-predpisy/SK/ZZ/1991/455/) o živnostenskom podnikaní (živnostenský zákon) v znení neskorších predpisov (ďalej len „zákon č. 194/1998 Z. z.“), resp. modifikujú oproti súčasnej právnej úprave, napr. „šľachtenie“, „plemenárska evidencia“.

Ako plemenitba je definované cieľavedomé rozmnožovanie zvierat, ktoré sú predmetom zákona. Cieľom je okrem iného predísť špekuláciám, ako napr. produkcii mláďat po použití zvierat, ktoré nie sú plemenné, ale sú chované napr. na účel výkrmu (nežiaduca plemenitba, resp. tzv. čierna plemenitba), a tým zabezpečiť zodpovednosť aj pre osoby, ktoré v prípade úradnej kontroly deklarujú produkciu potomstva po neplánovanom oplodnení, napríklad po úniku zvierat z uzavretého alebo ohradeného priestoru.

Ďalej bolo v pojmoch potrebné rozlíšiť skupiny zvierat na „hospodárske zvieratá“, „ostatné hospodárske zvieratá“ a „zver z farmového chovu“. „Hospodárske zvieratá“ a „ostatné hospodárske zvieratá“ bolo ďalej potrebné na účel návrhu zákona označiť ako „plemenné“ a odlíšiť, či ide o čistokrvné alebo hybridné zvieratá.

Dôvodom je potreba zabezpečenia šľachtenia a plemenitby ostatných hospodárskych zvierat a zveri z farmového chovu, tak ako to upravoval zákon č. 194/1998 Z. z., t.j. potreba uplatňovania zákona na všetky hospodárske zvieratá a zver z farmového chovu, nielen na zvieratá patriace pod harmonizované právo EÚ. Nariadenie (EÚ) 2016/1012, ktoré sa vykonáva návrhom zákona, ustanovuje špecifické pravidlá len pre čistokrvné plemenné zvieratá druhov hovädzieho dobytka, ošípaných, oviec, kôz a koňovitých zvierat a pre hybridné plemenné ošípané. Zvieratá patriace pod pôsobnosť nariadenia (EÚ) 2016/2012 sa preto v návrhu zákona chápu samostatne ako „hospodárske zvieratá“. V návrhu zákona nie sú priamo definované, ich vymedzenie v návrhu zákona zodpovedá definícii pojmu „zviera“ uvedenej v nariadení (EÚ) 2016/1012. Hydina, bežce, včely a kožušinové zvieratá vrátane králikov sú definované ako „ostatné hospodárske zvieratá“. Zver z farmového chovu tvorí samostatnú skupinu zvierat vzhľadom na svoje biologické, genetické špecifiká a špecifiká manažmentu chovu a je definovaná vymenovaním príslušných druhov raticovej zveri z farmového chovu. Obmedzenie na raticovú zver je v súlade so zákonom č. 274/2009 Z.z. o poľovníctve v znení neskorších predpisov (ďalej len „zákon o poľovníctve“), podľa ktorého sa za hospodárske zvieratá, na ktoré sa vzťahujú platné podmienky šľachtenia a plemenitby, považuje len raticová zver chovaná vo farmových chovoch. V podmienkach SR je v súčasnosti najväčší záujem chovateľov raticovej zveri, najmä jeleňa, muflóna, daniela, postupovať v zmysle podmienok šľachtenia a plemenitby, ktoré sa približujú pravidlám šľachtenia a plemenitby hospodárskych zvierat. Návrh zákona sa preto nevzťahuje na ostatnú zver z farmového chovu a to najmä vzhľadom na niektoré rozpory, ktoré by tým vznikli vo vzťahu k zákonu o poľovníctve, napr. pernatú zver možno vypúšťať z „umelých chovov“ do poľovného revíru, čo je v prípade raticovej zveri vzhľadom na ochranu jej genofondu neprípustné. Pod pojmom „hybridné plemenné hospodárske zviera“ sú zahrnuté plemenné hybridné ošípané patriace pod pôsobnosť nariadenia (EÚ) 2016/1012, ale aj ďalšie plemenné hybridné hospodárske zvieratá druhov hovädzí dobytok, ovce, kozy a koňovité zvieratá, na ktoré sa nariadenie (EÚ) 2016/1012 nevzťahuje.

V nadväznosti na systém rozlíšenia skupín zvierat bolo potrebné podobne pristúpiť k rozlíšeniu troch druhov skupín chovateľov, ktoré zabezpečujú výkon šľachtenia a plemenitby jednotlivých skupín zvierat, t.j. chovateľskej organizácie, chovateľského podniku a chovateľského združenia. Pojmy „chovateľská organizácia“ a „chovateľský podnik“ sú vymedzené nariadením (EÚ) 2016/1012. Pojem „chovateľské združenie“ je vymedzený v návrhu zákona, keďže ide o skupinu chovateľov zabezpečujúcu výkon šľachtenia a plemenitby plemenných ostatných hospodárskych zvierat a zveri z farmového chovu, a je preto dôležité jednoznačné odlíšenie organizácie, ktorej postavenie, činnosť, práva a povinnosti nie sú upravené nariadením (EÚ) 2016/2012. Všetky uvedené skupiny chovateľov môžu vykonávať svoju činnosť až po uznaní ministerstvom pôdohospodárstva, po schválení svojich šľachtiteľských programov pre jednotlivé plemená, resp. druhy zvierat alebo zveri z farmového chovu a budú podliehať kontrole plemenárskej inšpekcie. Vymedzenie ich práv a povinností je upravené v ďalších ustanoveniach návrhu zákona. Činnosť, práva a povinnosti chovateľského združenia sa zhodujú s činnosťou, právami a povinnosťami chovateľskej organizácie a chovateľského podniku. Rozdiely v pôsobnosti organizácií vyplývajú najmä z prirodzených rozdielov medzi druhmi zvierat, pre ktoré realizujú šľachtiteľský program.

Podobným spôsobom sú v návrhu zákona vymedzené aj databázy plemenných zvierat, ktoré vedie alebo zakladá chovateľská organizácia, chovateľský podnik alebo chovateľské združenie. Ide o „plemennú knihu“ (chovateľská organizácia ju vedie pre plemenné čistokrvné hospodárske zvieratá), „plemenný register“ (chovateľský podnik ho vedie pre plemenné hybridné ošípané), ktoré nie sú definované v návrhu zákona a o „plemenársku evidenciu.“ Podrobná úprava vedenia plemennej knihy a plemenného registra a požiadavky na ich zakladanie a vedenie je uvedená priamo v nariadení (EÚ) 2016/2012, požiadavky na založenie a vedenie plemenárskej evidencie sa budú uplatňovať primerane podľa pravidiel vymedzených v šľachtiteľskom programe pre konkrétne plemeno, hybrid, resp. druh zvierat alebo zveri z farmového chovu.

Centrálny register plemenárskych údajov (ďalej len „CRPÚ“) je elektronická databáza, ktorú na celoštátnej úrovni vedie poverená plemenárska organizácia pre jednotlivé druhy zvierat alebo jednotlivé plemená zvierat. Podrobnosti sú uvedené v odôvodnení k § 5.

V pojmoch návrhu zákona je tiež definovaná „poverená plemenárska organizácia“ a „oprávnená plemenárska organizácia“.

Poverenou plemenárskou organizáciou je právnická osoba, ktorá je zriadená ministerstvom pôdohospodárstva a má vydané poverenie na výkon šľachtenia a plemenitby. Účelom poverenia je zabezpečenie nevyhnutných činností pre správne fungovanie systému šľachtenia a plemenitby na národnej úrovni. Návrh zákona umožňuje ministerstvu pôdohospodárstva dočasne pozastaviť alebo zrušiť vydané poverenie.

Podľa návrhu zákona „oprávnená plemenárska organizácia“ je ekvivalent pre „tretiu osobu“ v zmysle článku 27 nariadenia (EÚ) 2016/1012. Ide o osobu, ktorú môže chovateľská organizácia, chovateľský podnik a analogicky aj chovateľské združenie poveriť na vykonávanie technických činností spojených s vykonávaním šľachtiteľského programu. Nariadenie (EÚ) 2016/1012 umožňuje, aby členský štát Európskej únie (ďalej len „členský štát“) podmienil poverenie tretích osôb na takéto vykonávanie činností získaním povolenia príslušného orgánu, ak nejde o „verejný orgán pod dozorom príslušného orgánu“. Uvedenú možnosť návrh zákona implementuje.

Napríklad štátny podnik Plemenárske služby Slovenskej republiky (ďalej len „PS SR“) je v súčasnosti poverenou plemenárskou organizáciou na účel vykonávania kontroly úžitkovosti plemenných zvierat. Ak chovateľská organizácia mieni vykonávať kontrolu úžitkovosti prostredníctvom PS SR, uvedie túto skutočnosť v šľachtiteľskom programe. PS SR sú teda podľa schváleného šľachtiteľského programu treťou osobou v zmysle nariadenia (EÚ) 2016/1012, ale ako organizácia zriadená ministerstvom pôdohospodárstva nebude potrebovať povolenie ministerstva pôdohospodárstva na vykonávanie kontroly úžitkovosti pre príslušný šľachtiteľský program. Ak chovateľská organizácia uvedie v šľachtiteľskom programe ako tretiu osobu inú osobu, ktorá nie je organizáciou zriadenou ministerstvom pôdohospodárstva, predmetná osoba bude povinná predložiť žiadosť o oprávnenie preukazujúcu plnenie podmienok podľa čl. 27 ods. 3 nariadenia (EÚ) 2016/1012.

Rozdiel medzi poverenou plemenárskou organizáciou a oprávnenou plemenárskou organizáciou spočíva najmä v rozsahu pôsobnosti, pričom poverená plemenárska organizácia vykonáva činnosti na celoštátnej úrovni, zatiaľ čo oprávnená plemenárska organizácia vykonáva činnosti pre konkrétny schválený šľachtiteľský program.

**K § 3**

Ustanovujú sa orgány štátnej správy na účely šľachtenia a plemenitby, ktorými sú ministerstvo pôdohospodárstva a PI SR a určuje sa ich príslušnosť pre jednotlivé činnosti.

Činnosti orgánov štátnej správy vyplývajú najmä z potreby vykonania nariadenia (EÚ) 2016/1012. Ide najmä o uznávanie chovateľskej organizácie, chovateľského podniku a analogicky chovateľského združenia a schvaľovanie ich šľachtiteľských programov. V súčasnej právnej úprave chýba ministerstvu pôdohospodárstva príslušnosť pre samostatný proces schvaľovania šľachtiteľských programov, pretože ten je súčasťou procesu uznania chovateľskej organizácie. Nie je teda zohľadnená možnosť schválenia ďalšieho šľachtiteľského programu pre už schválenú chovateľskú organizáciu. V návrhu zákona je už okrem uvedenej príslušnosti ustanovená príslušnosť aj pre schvaľovanie zmien schválených šľachtiteľských programov a takisto pre schvaľovanie rozšírenia šľachtiteľského programu na územie Slovenskej republiky, ak ide o žiadosť chovateľskej organizácie alebo chovateľského podniku, ktoré boli uznané príslušným orgánom iného členského štátu v zmysle čl. 12 nariadenia (EÚ) 2016/1012. Ministerstvo pôdohospodárstva bude podľa uvedeného ustanovenia tiež povinné informovať príslušný orgán členského štátu, do ktorého bude chcieť rozšíriť svoje aktivity chovateľská organizácia alebo chovateľský podnik, ktoré uznalo ministerstvo pôdohospodárstva. Ustanovenia umožňujú tiež zamietnuť uznanie chovateľskej organizácie alebo chovateľského podniku a zamietnuť schválenie šľachtiteľského programu. Pravidlá pre uvedené postupy sú tiež ustanovené nariadením (EÚ) 2016/1012. Rovnako ustanovenia návrhu zákona umožňujú postupovať ministerstvu pôdohospodárstva pri žiadostiach chovateľských združení o uznanie a schválenie šľachtiteľských programov. V prípade zistení porušení na návrh plemenárskej inšpekcie môže ministerstvo pôdohospodárstva zrušiť uznanie chovateľskej organizácie alebo chovateľského podniku a tiež pozastaviť alebo zrušiť schválenie šľachtiteľského programu. Opäť ide o implementáciu ustanovení nariadenia (EÚ) 2016/1012, pričom sa obdobné pravidlá uplatňujú aj pre porušenia pravidiel v prípade chovateľských združení. Vykonávanie nariadenia (EÚ) 2016/1012 zabezpečuje tiež príslušnosť ministerstva pôdohospodárstva pre uverejňovanie zoznamov chovateľských organizácií a chovateľských podnikov a základných informácií o ich šľachtiteľských programoch, ktorých presný vzor a formát ustanovuje vykonávacie nariadenie Komisie (EÚ) 2017/716 z 10. apríla 2017, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/1012, pokiaľ ide o vzorové formuláre určené na informácie, ktoré sa majú zahrnúť do zoznamov uznaných chovateľských organizácií a chovateľských podnikov (Text s významom pre EHP). Ďalšie činnosti ministerstva pôdohospodárstva sa odvíjajú od povinnosti vzájomnej administratívnej pomoci a vymieňania informácií s Komisiou a členskými štátmi.

Ministerstvo pôdohospodárstva bude ďalej udeľovať povolenie osobám, ktoré prevádzkujú inseminačné stanice na odber, produkciu, spracovanie a skladovanie spermy (v návrhu zákona „inseminačné stanice“), inseminačné stanice na skladovanie spermy (v návrhu zákona „distribútori spermy“) a tímy na odber a prenos embryí. Vykonáva sa tým čl. 21 ods. 6 nariadenia (EÚ) 2016/1012 ustanovujúci možnosť schvaľovania uvedených osôb podľa vnútroštátnych právnych predpisov členského štátu a to odchylne od práva Európskej únie (ďalej len „Únia“) v oblasti zdravia zvierat, podľa ktorého uvedené osoby môžu obchodovať v rámci Únie so zárodočnými produktmi. V Slovenskej republike v zmysle práva Únie v oblasti zdravia zvierat schvaľuje uvedené osoby na obchodovanie v rámci Únie Štátna veterinárna a potravinová správa Slovenskej republiky (ďalej len „ŠVPS SR“). Kritériá, podľa ktorých pritom postupuje, upravuje smernica Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch spoločenstva uvedených v prílohe A oddiele I smernice 90/425/EHS, a na ich dovoz do spoločenstva v platnom znení. Tieto sú však zamerané na dodržiavanie hygienických predpisov, ktorých primárnym cieľom je prevencia šírenia chorôb v rámci držania zvierat určených na odber zárodočných produktov, pri laboratórnych postupoch a skladovaní zárodočných produktov. Ministerstvo pôdohospodárstva považuje za dôležité posúdiť popri kritériách posudzovaných ŠVPS SR navyše aj odbornú spôsobilosť zamestnancov uvedených osôb podľa § 4 návrhu zákona Dôvodom je skutočnosť, že napríklad v intenzívnych chovoch hovädzieho dobytka s mliekovou úžitkovosťou, ale aj v intenzívnych chovoch ošípaných je inseminácia prevažujúcim spôsobom reprodukcie zvierat, čím sa osoby obchodujúce so zárodočnými produktmi významným spôsobom zúčastňujú na šľachtiteľskom programe.

Podľa zákona č. 194/1998 Z. z. ministerstvo pôdohospodárstva schvaľuje v SR len inseminačné stanice, ktoré vykonávajú všetky činnosti, teda odber, spracovanie, produkciu a skladovanie spermy. Na účel obchodovania v Únii ich zároveň schvaľuje ŠVPS SRako inseminačné stanice na odber spermy a ich zoznam je zverejnený na webovom sídle ŠVPS SR. V prípade hovädzieho dobytka môžu so spermou býkov obchodovať len tieto schválené inseminačné stanice býkov. V zmysle vykonávania čl. 21 ods. 5 nariadenia (EÚ) 2016/1012 a podľa návrhu zákona budú môcť obchodovať s inseminačnými dávkami po získaní povolenia ministerstva pôdohospodárstva aj distribútori spermy, ktorí sú schválení ŠVPS SR ako inseminačné stanice na skladovanie spermy. Preto aj u týchto osôb bude ministerstvo pôdohospodárstva vyžadovať preukázanie plnenia podmienok ustanovených v § 11 a získanie povolenia na túto činnosť. Distribútorom spermy preto vznikne povinnosť mať zabezpečenú odbornú spôsobilosť osôb, čo predstavuje finančné náklady cca 100 eur na osobu.

Ministerstvo pôdohospodárstva ďalej udeľuje oprávnenia a poverenia osobám, ktoré tak získajú postavenie oprávnených plemenárskych organizácií alebo poverených plemenárskych organizácií; ich postavenie je vysvetlené v odôvodnení k predchádzajúcemu paragrafu.

Zodpovednosť PI SR spočíva predovšetkým vo vykonávaní úradných kontrol dodržiavania pravidiel nariadenia (EÚ) 2016/1012 a návrhu zákona.

PI SR v zmysle nariadenia (EÚ) 2016/1012 ďalej v prípade zistenia porušenia príslušných ustanovení ukladá zákazy a opatrenia. Ak sa opatrenie má dotknúť rozhodnutí vydaných ministerstvom pôdohospodárstva, na ich uložení sa zúčastňuje prostredníctvom svojho návrhu ministerstvu pôdohospodárstva napríklad na zrušenie uznania chovateľskej organizácie, chovateľského podniku alebo chovateľského združenia alebo návrhu na pozastavenie či zrušenie ich šľachtiteľského programu. Podobne PI SR navrhuje ministerstvu pôdohospodárstva dočasné pozastavenie a zrušenie oprávnení, poverení a povolení pri zistených porušeniach poverených plemenárskych organizácií, oprávnených plemenárskych organizácií a porušeniach ustanovení zo strany inseminačných staníc, distribútorov spermy a tímov na odber a prenos embryí.

Nevyhnutnou kompetenciou PI SR je ukladanie sankcií v zmysle čl. 52 nariadenia (EÚ) 2016/1012. Ďalej sa ustanovuje potrebná komunikácia PI SR s členskými štátmi a Komisiou pri zabezpečovaní dodržiavania pravidiel nariadenia (EÚ) 2016/1012.

Ku kompetenciám ministerstva pôdohospodárstva a PI SR patrí tiež vykonávanie „iných úradných činností“ v zmysle definície pojmu v čl. 2 nariadenia (EÚ) 2016/1012. Ide o činnosti, ktoré nie sú priamou súčasťou úradných kontrol, ale sú vykonávané s cieľom zabezpečiť dodržiavanie pravidiel stanovených nariadením (EÚ) 2016/1012. Patria sem činnosti, ktoré sa vykonávajú v súvislosti so schvaľovaním šľachtiteľských programov, uznávaním chovateľských organizácií a chovateľských podnikov alebo pri spolupráci s príslušnými orgánmi iných členských štátov alebo tretích krajín.

**K § 4**

Ustanovuje sa odborná spôsobilosť osôb potrebná pri vykonávaní konkrétnych činností na úseku šľachtenia a plemenitby hospodárskych zvierat, ostatných hospodárskych zvierat a zveri z farmového chovu.

Odborné činnosti na úseku šľachtenia alebo plemenitby uvedených zvierat budú môcť vykonávať iba odborne spôsobilé fyzické osoby. Odborná spôsobilosť sa bude vyžadovať u osôb vykonávajúcich kontrolu úžitkovosti, hodnotenie zvierat, odber a prenos embryí, u osôb vykonávajúcich odber, spracovanie a skladovanie spermy v inseminačných staniciach, u distribútorov spermy a u osôb vykonávajúcich insemináciu.

Vzhľadom na vysokú odbornú náročnosť uvedených činností sa odborná spôsobilosť osôb okrem inseminácie v základnom princípe podmieňuje dosiahnutým vzdelaním. Odbornú spôsobilosť preukážu osoby dokladom o absolvovaní úplného stredného vzdelania, t.j. s maturitou, pričom sa nepodmieňuje, či ide o odborné alebo všeobecné vzdelanie. Bude navyše potrebné absolvovať teoretické a praktické školenie zabezpečené v akreditovanom vzdelávacom zariadení a vedieť preukázať jeho úspešné absolvovanie osvedčením o absolvovaní akreditovaného vzdelávacieho programu ďalšieho vzdelávania vydanom uvedeným vzdelávacím zariadením. Pokiaľ ide o činnosť inseminačných technikov, vzhľadom na doterajšie skúsenosti a prax sa nevyžaduje preukázanie dosiahnutého vzdelania, nevyhnutnosťou je však úspešné absolvovanie školenia a získanie osvedčenia o absolvovaní akreditovaného vzdelávacieho programu ďalšieho vzdelávania. V prípade inseminačných technikov dochádza k zjednodušeniu vzhľadom na to, že uvedenej osobe bude na preukázanie odbornej spôsobilosti postačovať osvedčenie vydané akreditovaným vzdelávacím zariadením. Podľa platnej právnej úpravy je po vydaní osvedčenia akreditovaným vzdelávacím zariadením navyše potrebné vydať tej istej osobe aj osvedčenie ministerstva pôdohospodárstva, ktorým v súčasnosti inseminačný technik preukazuje svoju odbornú spôsobilosť. Zjednodušením sa najmä urýchli dosiahnutie odbornej spôsobilosti inseminačného technika a zníži sa administratívna záťaž ministerstva pôdohospodárstva a akreditovaného vzdelávacieho zariadenia. Napriek tomu nepredpokladáme významné zníženie administratívnej záťaže inseminačných technikov v porovnaní s aktuálnym stavom vzhľadom na to, že v súčasnosti ministerstvo pôdohospodárstva vydáva inseminačnému technikovi osvedčenie na základe komunikácie medzi ministerstvom pôdohospodárstva a akreditovaným vzdelávacím zariadením.

Informácie o odborne spôsobilých osobách sú súčasťou komplexných informácií zaznamenávaných a uchovávaných v CRPÚ, čo je zabezpečené povinnosťou akreditovaného vzdelávacieho zariadenia zasielať predmetné informácie do CRPÚ.

**K § 5**

Ustanovuje sa CRPÚ, ktorý vedie poverená plemenárska organizácia, pre zvieratá a zver z farmového chovu v pôsobnosti návrhu zákona.

V súčasnosti je vedením registrov pre plemenné zvieratá poverených viac organizácií. PS SR v súčasnosti vedie CRPÚ pre hovädzí dobytok, ošípané, ovce, kozy, hydinu a bežce. Ďalšími samostatnými registrami obsahujúcimi aj plemenárske údaje sú registre vedené Ústavom včelárstva v Liptovskom Hrádku (je súčasťou Národného poľnohospodárskeho a potravinárskeho centra) v spolupráci s organizáciami združujúcimi chovateľov včiel, ako aj register plemenárskych údajov o koňovitých zvieratách vedený príslušnými poverenými plemenárskymi organizáciami. Do budúcna sa predpokladá postupné zavedenie jednotného CRPÚ pre všetky druhy plemenných hospodárskych zvierat ako aj zveri z farmového chovu.

CRPÚ je nevyhnutným systémom uchovávania údajov a zdrojom informácií o chovateľoch, plemenných zvieratách a zvlášť o plemenníkoch, ktorých použitie na plemenitbu v SR je podmienené ich registráciou v CRPÚ a pridelením registračného čísla (tzv. „štátny register plemenníkov“). Pri uvedenej registrácii plemenníkov však osoba poverená vedením CRPÚ plne rešpektuje pravidlá nariadenia (EÚ) 2016/1012, najmä čl. 3 o nekladení prekážok obchodovaniu s plemennými zvieratami a ich zárodočnými produktmi a rovnakých podmienkach pre plemenné zvieratá a zárodočné produkty spĺňajúce pravidlá nariadenia (EÚ) 2016/1012 bez ohľadu na krajinu pôvodu, ako aj čl. 21 o použití plemenných zvierat a ich zárodočného materiálu na plemenitbu. CRPÚ ďalej obsahuje najmä údaje o inseminačných dávkach (najmä o ich použití a dosiahnutých graviditách po insemináciách), overení pôvodu zvierat, odborne spôsobilých osobách (inseminačných technikoch, hodnotiteľoch zvierat) a ďalšie údaje. CRPÚ je nevyhnutným komplexným zdrojom dôležitých informácií nielen pre koordinačnú činnosť ministerstva pôdohospodárstva a PI SR pri výkone úradných kontrol ale aj pre samotných chovateľov a uznané chovateľské organizácie, chovateľské podniky a chovateľské združenia zodpovedné za vykonávanie šľachtiteľských programov.

**K § 6**

Ustanovujú sa práva a povinnosti chovateľskej organizácie a chovateľského podniku, ktoré na základe uznania a schválenia svojich šľachtiteľských programov ministerstvom pôdohospodárstva vykonávajú úlohy šľachtenia a plemenitby čistokrvných hospodárskych zvierat a hybridných plemenných ošípaných. Základné práva a povinnosti chovateľskej organizácie a chovateľského podniku sú vymedzené najmä v čl. 14 nariadenia (EÚ) 2016/1012.

Návrh zákona ustanovuje právo chovateľských organizácií a chovateľských podnikov vyjadriť svoj názor na žiadosť iného chovateľa o vykonávanie šľachtiteľského programu pre to isté plemeno, hybrid alebo líniu, pre ktoré už bol schválený šľachtiteľský program na území SR pre danú uznanú chovateľskú organizáciu alebo uznaný chovateľský podnik. Právo sa týka schvaľovania šľachtiteľských programov pre osoby so sídlom v SR v zmysle čl. 8 a čl. 10 nariadenia (EÚ) 2016/1012 ale aj prípadov podľa čl. 12 nariadenia (EÚ) 2016/1012, keď chovateľské organizácie alebo chovateľské podniky uznané v iných členských štátoch mienia vykonávať schválené šľachtiteľské programy aj na území SR. Predmetným ustanovením je zabezpečená nielen možnosť dotknutej chovateľskej organizácie alebo chovateľského podniku vyjadriť svoj názor na pôsobenie ďalšej organizácie na území SR v rovnakej oblasti, ale aj možnosť pre ministerstvo pôdohospodárstva starostlivo zvážiť všetky okolnosti a získať ďalšie potrebné podklady pre vydanie rozhodnutia. Povinnosťou ministerstva pôdohospodárstva je najmä adekvátne vyhodnotiť, či by kladné rozhodnutie neohrozilo už vykonávaný schválený šľachtiteľský program.

V návrhu zákona sa navyše ustanovuje právo chovateľských organizácií a chovateľských podnikov hodnotiť úroveň chovov, ktoré vykonávajú šľachtiteľský program a navrhovať opatrenia na zlepšenie kvality chovov, ktoré budú v súlade s cieľmi šľachtiteľského programu, ak to bude upravené v šľachtiteľskom programe. Dôvodom je požiadavka zástupcov chovateľov zachovať zaužívaný systém úrovne chovov v rámci produkcie plemenných zvierat a ich použitia na šľachtenie a plemenitbu, t.j. „pyramídy“ šľachtiteľský chov – rozmnožovací chov – úžitkový chov. Podľa súčasnej právnej úpravy šľachtiteľské chovy pre jednotlivé druhy a plemená hospodárskych zvierat schvaľuje ministerstvo pôdohospodárstva na základe návrhu výberovej komisie, ktorá je poradným orgánom ministra pôdohospodárstva. V návrhu zákona sa už tento postup (vymenovanie výberových komisií ani schvaľovanie šľachtiteľských programov) nezachováva, chovateľské organizácie však môžu uvedené činnosti zaviesť a vykonávať v rámci šľachtiteľských programov.

Popri povinnostiach ustanovených v nariadení (EÚ) 2016/1012 chovateľská organizácia a chovateľský podnik sú povinné pri svojej činnosti postupovať podľa schváleného šľachtiteľského programu. Táto povinnosť nie je priamo uvedená v nariadení (EÚ) 2016/1012, je logickým následkom vydania rozhodnutia o schválení šľachtiteľského programu danej chovateľskej organizácii alebo chovateľskému podniku. Ustanovenie považujeme za potrebné najmä z dôvodu umožnenia vykonávania primeraných úradných kontrol zo strany PI SR aj podľa schválených šľachtiteľských programov.

Ďalej sa chovateľskej organizácii a chovateľskému podniku ukladá povinnosť do 31. marca predložiť ministerstvu pôdohospodárstva správu o svojej činnosti za predchádzajúci rok v členení podľa požiadaviek ministerstva pôdohospodárstva. Táto povinnosť je ustanovená aj v platnej právnej úprave, správy však nemajú presne stanovený obsah a preto je úroveň správ, ktoré ministerstvo pôdohospodárstva dostáva, rôzna, pokiaľ ide o rozsah, obsah aj hodnotu informácií. Formulár pre vypracovanie správy bude preto upravený a uvedený vo vyhláške. V zmysle čl. 12 ods. 10 nariadenia (EÚ) 2016/1012 bude ministerstvo pôdohospodárstva vyžadovať zaslanie správy s rovnakým obsahom aj od chovateľských organizácií a chovateľských podnikov uznaných v iných členských štátoch, ak vykonávajú svoje šľachtiteľské programy na území SR.

Nevyhnutnosťou je povinnosť chovateľských organizácií a chovateľských podnikov zasielať údaje o vykonávaní šľachtiteľského programu do CRPÚ. Chovateľské organizácie a chovateľské podniky navyše v nadväznosti na § 7 a 11 návrhu zákona zabezpečujú aj odovzdávanie informácií do CRPÚ od chovateľov, inseminačných staníc a distribútorov spermy v prípade, ak tieto osoby nezasielajú údaje do CRPÚ priamo.

Pre chovateľskú organizáciu sa ďalej ustanovuje povinnosť viesť plemennú knihu a pre chovateľský podnik sa ustanovuje povinnosť viesť plemenný register, čo je v súlade s platnou právnou úpravou a nariadením (EÚ) 2016/1012.

**K § 7**

Ustanovujú sa povinnosti chovateľov plemenných hospodárskych zvierat, ktorých zvieratá sú držané v chovoch na územiach vymedzených jednotlivými šľachtiteľskými programami. Práva chovateľov zúčastňovať sa na šľachtiteľských programoch sú podrobne uvedené v čl. 13 nariadenia (EÚ) 2016/1012. Nariadenie (EÚ) 2016/1012 však neukladá priamo chovateľom povinnosti.

Podľa návrhu zákona, ak chovateľ vykonáva šľachtenie zvierat, ukladá sa mu povinnosť vykonávať ho podľa schváleného šľachtiteľského programu. Ustanovenie považujeme za potrebné najmä vzhľadom na skutočnosť, že v čl. 14 ods. 2 nariadenia (EÚ) 2016/1012 sa ustanovuje právo chovateľskej organizácie alebo chovateľského podniku vylúčiť z účasti na šľachtiteľskom programe chovateľa, ktorý nedodržiava jeho pravidlá.

Taktiež bude mať chovateľ povinnosť uvádzať na trh plemenné zvieratá identifikované trvalým označením podľa šľachtiteľského programu a sprevádzané zootechnickým osvedčením. Povinnosťou chovateľa bude aj na požiadanie PI SR alebo poverenej plemenárskej organizácie, ktorá vedie CRPÚ, poskytovať údaje o pôvode plemenných zvierat, ich identifikácii a mieste určenia. Ustanoviť povinnosť je potrebné pre zabezpečenie efektívneho vykonávania úradných kontrol a iných úradných činností PI SR a pre zabezpečenie kompletnosti údajov v CRPÚ.

Na základe skúseností a požiadaviek praxe sa zachováva povinnosť chovateľa používať na prirodzenú plemenitbu výlučne plemenníky registrované v CRPÚ a takisto na insemináciu využívať iba inseminačné dávky plemenníkov registrovaných v CRPÚ. Osoba poverená vedením CRPÚ pridelí zaregistrovanému plemenníkovi jedinečné registračné číslo, ktoré najmä z pohľadu chovateľa zjednodušuje jeho identifikáciu v rámci tvorby a používania pripárovacích plánov a v rámci kontroly úžitkovosti či genetického hodnotenia. Osoba poverená vedením CRPÚ pritom rešpektuje ustanovenia o nekladení prekážok obchodovaniu s plemennými zvieratami a ich zárodočnými produktmi a rovnakých podmienkach pre plemenné zvieratá a zárodočné produkty spĺňajúce pravidlá nariadenia (EÚ) 2016/1012 bez ohľadu na krajinu pôvodu, ako aj pravidlá o použití plemenných zvierat a ich zárodočného materiálu na plemenitbu.

Taktiež sa upravuje povinnosť chovateľovi viesť evidenciu o prirodzenej plemenitbe alebo o inseminácii a odovzdávať ju chovateľskej organizácii alebo chovateľskému podniku alebo chovateľskému združeniu alebo oprávnenej chovateľskej organizácii alebo osobe poverenej vedením CRPÚ. Tým sa umožňuje chovateľovi vo veci odovzdávania potrebných údajov buď priamo komunikovať s poverenou plemenárskou organizáciou alebo prostredníctvom inej organizácie. Rozsah a spôsob poskytovaných údajov bude upravený vyhláškou.

**K § 8**

Ustanovujú sa podmienky uznania chovateľskej organizácie a chovateľského podniku, ako aj spôsob predkladania žiadostí o ich uznanie. V záujme zjednotenia podmienok pre predkladanie žiadostí o uznanie chovateľských organizácií a chovateľských podnikov ministerstvo pôdohospodárstva stanoví vzor žiadosti o uznanie chovateľskej organizácie alebo chovateľského podniku vo vyhláške.

Žiadateľ o uznanie chovateľskej organizácie alebo chovateľského podniku bude musieť v žiadosti o uznanie preukázať skutočnosti vyžadované ustanoveniami nariadenia (EÚ) 2016/1012, t.j. že má sídlo a právnu subjektivitu v Slovenskej republike, má na vykonávanie šľachtiteľského programu zabezpečený dostatok odborne spôsobilých osôb a materiálne vybavenie, je spôsobilý vykonávať kontrolu úžitkovosti, spracovávať, archivovať a zverejňovať údaje z kontroly úžitkovosti sám alebo prostredníctvom oprávnenej plemenárskej organizácie a má dostatočne veľkú populáciu plemenných zvierat. Chovateľské organizácie alebo chovateľské podniky musia ďalej preukázať, že majú vypracované stanovy, ktorými chovateľom podieľajúcim sa na šľachtiteľských programoch zabezpečí rovnaké zaobchádzanie, upravia riešenie sporov, stanovia ich práva a povinnosti bez ohľadu na členstvo v chovateľskej organizácii alebo chovateľskom podniku. Chovatelia nesmú byť stanovami obmedzení na vlastníckom práve k plemenným zvieratám, pri vykonávaní selekcie a plemenitby svojich plemenných zvierat, pri zápise do plemenných kníh alebo pri registrácii v plemennom registri.

Ministerstvo pôdohospodárstva uzná chovateľskú organizáciu alebo chovateľský podnik pri preukázaní splnenia podmienok stanovených pre ich uznanie a ustanovuje sa aj možnosť zamietnutia uznania. Ministerstvo pôdohospodárstva bude mať v súlade s čl. 5 nariadenia (EÚ) 2016/1012 možnosť zamietnuť uznanie chovateľskej organizácie alebo chovateľského podniku, pričom využije lehotu ustanovenú nariadením, a to do 60 dní od prijatia žiadosti o uznanie predložiť žiadateľovi informáciu o plánovanom zamietnutí. Žiadateľ bude mať možnosť v lehote do 60 dní od doručenia oznámenia o predpokladanom zamietnutí predložiť ministerstvu pôdohospodárstva žiadosť o opakované posúdenie predloženej žiadosti. Pre vydanie konečného rozhodnutia ministerstva pôdohospodárstva bude tiež využitá lehota stanovená nariadením (EÚ) 2016/1012 a to 90 dní od doručenia žiadosti žiadateľa o opätovné posúdenie predloženej žiadosti o uznanie, vzhľadom na potrebu riadneho odôvodnenia pri nevyhovení žiadateľovi.

Na základe návrhu plemenárskej inšpekcie bude ministerstvo pôdohospodárstva môcť zrušiť uznanie chovateľskej organizácie alebo chovateľského podniku, ak chovateľská organizácia alebo chovateľský podnik opakovane, nepretržite alebo všeobecne nespĺňa požiadavky na uznanie. Ministerstvo pôdohospodárstva bude oprávnené zrušiť uznanie chovateľskej organizácie alebo chovateľského podniku aj v prípade, ak o zrušenie uznaná chovateľská organizácia, chovateľský podnik alebo požiada. Ďalším dôvodom zrušenia uznania môže byť skutočnosť, ak uznaná chovateľská organizácia alebo chovateľský podnik po zamietnutí schválenia šľachtiteľského programu v lehote do šiestich mesiacov nepredloží ministerstvu upravenú verziu šľachtiteľského programu a pritom nevykonáva iný schválený šľachtiteľský program.

**K § 9**

Ustanovuje sa postup pri predkladaní žiadosti o schválenie šľachtiteľského programu a pri jeho schvaľovaní, ako aj pri významnej zmene schváleného šľachtiteľského programu. Vzor žiadosti o schválenie šľachtiteľského programu a vzor oznámenia o plánovanej významnej zmene šľachtiteľského programu ustanoví ministerstvo pôdohospodárstva vo vyhláške.

Ministerstvo pôdohospodárstva bude schvaľovať šľachtiteľský program spolu so žiadosťou o uznanie chovateľskej organizácie alebo chovateľského podniku. Uznaná chovateľská organizácia alebo uznaný chovateľský podnik taktiež bude môcť predložiť žiadosť o schválenie ďalšieho šľachtiteľského programu. Žiadosť o schválenie šľachtiteľského programu bude možné predložiť písomne buď v papierovej podobe alebo elektronicky. Ministerstvo pôdohospodárstva posúdi a schváli šľachtiteľský program za predpokladu kompletnej žiadosti preukazujúcej splnenie podmienok nariadenia (EÚ) 2016/1012:

V prípade čistokrvných plemenných zvierat je cieľom šľachtiteľského programu zlepšenie plemena, zachovanie plemena, vytvorenie nového plemena alebo obnovenie plemena. V prípade hybridných ošípaných medzi ciele šľachtiteľského programu patrí zlepšenie plemena, línie alebo hybridu, alebo vytvorenie nového plemena, línie alebo hybridu. V návrhu šľachtiteľského programu budú podrobne opísané ciele selekcie a chovné ciele. V návrhu šľachtiteľského programu bude musieť byť u čistokrvných plemenných zvierat uvedený názov plemena, línie alebo hybridu a podrobné vlastnosti plemena, na ktoré sa bude šľachtiteľský program vzťahovať. Šľachtiteľský program pre hybridné plemenné ošípané bude obsahovať názov plemena, línie alebo hybridu a podrobné vlastnosti plemena, línie alebo hybridu, na ktorý sa bude šľachtiteľský program vzťahovať. Súčasťou návrhu šľachtiteľského programu bude aj vymedzenie územia, na ktorom sa bude šľachtiteľský program vykonávať, podrobnosti o identifikácii plemenných zvierat na účely zápisu v plemennej knihe, informácie o zaznamenávaní pôvodu plemenných zvierat zapísaných alebo oprávnených na zápis v plemennej knihe alebo zaregistrovaných v plemennom registri a ciele šľachtiteľského programu. Ak bude cieľom šľachtiteľského programu vytvorenie nového plemena alebo obnova plemena, v šľachtiteľskom programe bude uvedené aj odôvodnenie tohto cieľa. Nevyhnutnou súčasťou šľachtiteľského programu bude aj informácia o kontrole úžitkovosti, používaných systémoch na generovanie, zaznamenávanie, oznamovanie a používanie výsledkov kontroly úžitkovosti a informácie o systémoch genetického hodnotenia, prípadne genomického hodnotenia plemenných zvierat. Ak chovateľské organizácie alebo chovateľské podniky predpokladajú, že kontrolu úžitkovosti bude vykonávať oprávnená plemenárska organizácia, uvedú v návrhu šľachtiteľského programu aj jej meno/názov a kontaktné údaje.

V návrhu šľachtiteľského programu bude uvedené aj členenie plemennej knihy alebo plemenného registra za predpokladu, že budú vytvorené doplňujúce oddiely plemennej knihy alebo plemenného registra, alebo bude hlavný oddiel plemennej knihy alebo plemenného registra rozdelený na triedy. Povinnou súčasťou šľachtiteľského programu budú aj pravidlá na rozdelenie plemennej knihy alebo plemenného registra a záväzné kritériá a postupy, ktoré budú uplatňované pri zápise plemenných zvierat do plemennej knihy alebo plemenného registra.

Návrh šľachtiteľského programu bude obsahovať aj informáciu, či na zárodočné produkty čistokrvných plemenných zvierat zapísaných v plemennej knihe alebo v plemennom registri bude umožnené vydávať zootechnické osvedčenie aj inseminačnej stanici na odber alebo spracovanie spermy alebo tímu na odber a prenos embryí.

Ak sa v časti územia, pre ktoré je šľachtiteľský program schválený, nevyskytne aspoň 24 mesiacov žiadny chovateľ, ministerstvo pôdohospodárstva môže požiadať chovateľskú organizáciu o prispôsobenie schváleného šľachtiteľského programu tak, aby nezahŕňal danú oblasť.

Žiadosť o uznanie chovateľskej organizácie môže byť v zmysle čl. 10 a 11nariadenia (EÚ) 2016/1012 pod podmienkou riadneho odôvodnenia zamietnutá aj napriek tomu, že uvedený šľachtiteľský program spĺňa podmienky pre schválenie. Dôvodom zamietnutia v takom prípade môže byť skutočnosť, že na území SR už je uznaná chovateľská organizácia vykonávajúca schválený šľachtiteľský program pre dané plemeno a schválením ďalšieho šľachtiteľského programu by mohlo byť ohrozené zachovanie daného plemena alebo genetickej rozmanitosti plemena. Ohrozenie zachovania plemena by mohlo nastať najmä delením populácie a následne možnou príbuzenskou plemenitbou, znížením selekcie a obmedzením prístupu k čistokrvným plemenným zvieratám alebo ich zárodočným produktom.

Ďalej sa ustanovuje chovateľským organizáciám alebo chovateľským podnikom povinnosť oznámiť ministerstvu pôdohospodárstva zámer vykonať významnú zmenu schváleného šľachtiteľského programu, pričom za významnú zmenu sa bude považovať taká zmena, ktorá pravdepodobne podstatným spôsobom ovplyvní schválený šľachtiteľský program, najmä rozšírenie zemepisného územia, zmeny týkajúce sa cieľa alebo cieľov selekcie a plemenitby v rámci šľachtiteľského programu, zmeny opisu plemena, zmeny poverenia oprávnenej plemenárskej organizácie, ako aj zmeny zaznamenávania pôvodu alebo metód výkonu kontroly úžitkovosti a genetického hodnotenia.

Chovateľská organizácia alebo chovateľský podnik bude povinný na požiadanie ministerstva pôdohospodárstva alebo plemenárskej inšpekcie s cieľom overenia skutočností predložiť aktuálne znenie šľachtiteľského programu, štatútu plemennej knihy alebo spôsob vedenia plemenného registra vzhľadom na to, že menej významné zmeny nie je potrebné ministerstvu zvlášť oznamovať. Maximálna lehota na predloženie uvedených dokumentov je vymedzená na 30 dní.

Ministerstvo pôdohospodárstva po posúdení žiadosti o schválenie šľachtiteľského programu vydá rozhodnutie o jeho schválení. Maximálna lehota na vydanie rozhodnutia o schválení šľachtiteľského programu je vymedzená na 90 dní od prijatia žiadosti.

Ministerstvo pôdohospodárstva po posúdení oznámenia o významnej zmene schváleného šľachtiteľského programu vydá stanovisko k oznámeniu. Podľa ustanovenia nariadenia (EÚ) 2016/1012 využije maximálnu lehotu na vydanie stanoviska k oznámeniu, ktorá je vymedzená na 90 dní od prijatia oznámenia, ak v stanovenej lehote ministerstvo pôdohospodárstva stanovisko nevydá, považuje sa zmena za schválenú.

Lehoty stanovené nariadením ministerstvo pôdohospodárstva implementuje nad rámec právnej úpravy správneho poriadku vzhľadom na potrebu riadneho odôvodnenia prípadného zamietnutia žiadosti o uznanie, čo môže byť časovo náročný proces vyžadujúci konzultáciu s odborníkmi.

V rámci kompetencií v § 3 sa ustanovuje vykonávanie šľachtiteľského programu ministerstvom pôdohospodárstva pre čistokrvné plemenné zvieratá druhov hovädzí dobytok, ošípané, ovce, kozy alebo kone za predpokladu, že v Slovenskej republike neexistuje chovateľská organizácia alebo orgán verejnej správy či organizácia ním zriadená, ktoré by šľachtiteľský program pre uvedené zvieratá mohli vykonávať. Tento postup sa uplatní v prípadoch, ak je potrebné v Slovenskej republike alebo na časti jej územia zachovať alebo vytvoriť dané plemeno alebo je potrebné zachovať ohrozené plemeno a nie je záujem zo strany chovateľov vytvoriť chovateľskú organizáciu. Ide o implementáciu čl. 38 ods. 1 nariadenia (EÚ) 2016/1012. Vzhľadom na nedostatočné personálne a technické podmienky ministerstva pôdohospodárstva na tento účel sa ustanovuje, že uvedenú činnosť vykonáva prostredníctvom poverenej plemenárskej organizácie, ktorá je ním zriadená. Čl. 38 ods. 3 nariadenia (EÚ) 2016/1012 ustanovuje podmienky pre vykonávanie šľachtiteľského programu v takýchto prípadoch, ktoré sú podobné ako podmienky pre vykonávanie šľachtiteľského programu chovateľskou organizáciou. Na účel kontroly dodržiavania uvedených pravidiel zriadi ministerstvo pôdohospodárstva odbornú dozornú komisiu, ktorej štatút zverejní vo vestníku. Uvedená komisia bude dohliadať nielen nad dodržiavaním pravidiel ustanovených v šľachtiteľskom programe, ale aj nad ustanoveniami čl. 38 ods. 2 nariadenia (EÚ) 2016/1012, t.j. v prípade, ak o vykonávanie šľachtiteľského programu pre daný druh zvieraťa alebo plemeno zvieraťa prejaví záujem chovateľská organizácia, ktorá splní podmienky pre uznanie a pre schválenie šľachtiteľského programu v zmysle ustanovení nariadenia (EÚ) 2016/1012 a návrhu zákona. Ministerstvo pôdohospodárstva ako príslušný orgán by malo prednostne zveriť vykonávanie daného šľachtiteľského programu chovateľskej organizácii pri zvážení všetkých okolností v zmysle pravidiel nariadenia (EÚ) 2016/1012 a návrhu zákona.

**K § 10**

Ustanovujú sa pravidlá vydávania zootechnických osvedčení, ktoré sprevádzajú plemenné zvieratá alebo ich zárodočné produkty pri obchodovaní v Slovenskej republike, pri výmene s členskými štátmi a pri vstupe do Európskej únie. Vydávať zootechnické osvedčenia v zmysle čl. 30 (EÚ) nariadenia 2016/1012 budú môcť iba chovateľské organizácie, ktoré vedú plemenné knihy alebo chovateľské podniky, ktoré vedú plemenné registre a sú uvedené v zozname, ktorý zverejňuje a aktualizuje ministerstvo pôdohospodárstva, a ktorý je súčasťou súhrnného zoznamu za všetky členské štáty uverejnenom na webovom sídle Komisie.

Návrh zákona implementuje aj ustanovenie čl. 31 ods. 1 nariadenia (EÚ) 2016/1012, podľa ktorého na základe súhlasného stanoviska chovateľskej organizácie alebo chovateľského podniku bude ministerstvo pôdohospodárstva povoľovať výnimky pre vydávanie zootechnických osvedčení. V rámci výnimky budú schválená inseminačná stanica alebo distribútor spermy alebo schválený tím na odber a prenos embryí oprávnené vydávať zootechnické osvedčenia na zárodočné produkty. Uvedené osoby však budú povinné vo vydávaných zootechnických osvedčeniach uvádzať aktuálne informácie poskytnuté chovateľskou organizáciou alebo chovateľským podnikom. Uplatnenie tejto výnimky umožní urýchlenie procesu vydania osvedčení na spermu a embryá na účel obchodovania, pričom však bude dôležité zabezpečenie efektívnej výmeny informácií medzi chovateľskou organizáciou a inseminačnou stanicou, distribútorom spermy alebo tímom na odber a prenos embryí.

Návrh zákona neimplementuje možné výnimky pre vzory formulárov osvedčení podľa čl. 31 ods. 2 nariadenia (EÚ) 2016/1012. Obsah zootechnických osvedčení je upravený v prílohe V nariadenia (EÚ) 2016/1012 a vzory formulárov sú upravené vykonávacím nariadením Komisie (EÚ) 2017/717, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2016/1012, pokiaľ ide o vzorové formuláre zootechnických osvedčení na plemenné zvieratá a ich zárodočné produkty.

Priamo uplatniteľná je však výnimka podľa čl. 31 ods. 3 nariadenia (EÚ) 2016/1012, podľa ktorej nebude potrebné v zootechnických osvedčeniach uvádzať aktuálne výsledky kontroly úžitkovosti alebo genetického hodnotenia za predpokladu, že budú nahradené odkazom na webovú stránku, kde sú uvádzané aktuálne výsledky kontroly úžitkovosti alebo genetického hodnotenia plemenných zvierat.

**K § 11**

Ustanovujú sa podmienky odberu, produkcie, spracovania a skladovania zárodočných produktov.

Podmienky obchodovania so zárodočnými produktmi zvierat v Európskej únii ustanovuje najmä smernica Rady 92/65/EHS a v zmysle čl. 21 ods. 5 nariadenia EÚ 2016/1012 je potrebné rešpektovať schválenie inseminačných staníc podľa pravidiel Únie v oblasti zdravia zvierat. V návrhu zákona sa ustanovuje možnosť obchodovania so zárodočnými produktmi pre všetky osoby, ktoré boli schválené na obchodovanie so zárodočnými produktmi podľa smernice Rady 92/65/EHS. Osobám sa však ustanovuje potrebné vydanie povolenia na predmetné činnosti zo strany ministerstva pôdohospodárstva z hľadiska plnenia podmienok pre vykonávanie šľachtiteľských programov pre druhy, plemená, hybridy a línie plemenných hospodárskych zvierat. V prípade zárodočných produktov plemenných hospodárskych zvierat sa tak implementujú ustanovenia čl. 21 ods. 6 a čl. 24 ods. 4 nariadenia (EÚ) 2016/1012, ktoré umožňujú uplatniť na tento účel vnútroštátne predpisy členských štátov.

Povolenie na odber, produkciu, spracovanie a skladovanie spermy vydá právnickej osobe ministerstvo pôdohospodárstva na základe žiadosti, v ktorej preukazuje plnenie podmienok pre adekvátne zabezpečovanie uvedených činností v rámci schválených šľachtiteľských programov. V súčasnej právnej úprave, zákone č. 194/1998 Z. z., možno za ekvivalent uvedeného ustanovenia považovať vydanie povolenia na zriadenie a prevádzkovanie inseminačnej stanice podľa § 20 zákona č. 194/1998 Z. z.. Preto v návrhu zákona v záujme zrozumiteľnosti a nadväznosti zavádzame legislatívnu skratku „inseminačná stanica“. Ustanovujú sa podmienky, ktoré bude žiadateľ preukazovať pri podaní žiadosti o vydanie povolenia, a to že chová dostatočný počet trvalo označených plemenníkov, ktorí v prípade plemenných býkov, plemenných baranov a plemenných capov sú identifikovaní na základe analýzy ich krvnej skupiny alebo na základe akejkoľvek inej vhodnej metódy, ktorá zabezpečuje aspoň taký stupeň spoľahlivosti ako analýza DNA, pričom chovateľské organizácie alebo chovateľské podniky môžu vyžadovať uvedenú identifikáciu aj u plemenných kancov. Žiadateľ súčasne so žiadosťou bude deklarovať aj zabezpečenie testovania mladých plemenných býkov, plemenných baranov, plemenných capov a plemenných kancov podľa šľachtiteľského programu, potvrdenie o zabezpečenom testovaní plemenníkov vydá chovateľská organizácia alebo chovateľský podnik. Zároveň žiadateľ preukáže, že bol schválenýako inseminačná stanica na odber a skladovanie spermy ŠVPS SR, má dostatok odborne spôsobilých osôb, ktoré budú vykonávať odber, spracovanie a skladovanie inseminačných dávok.

Ministerstvo pôdohospodárstva v súčasnosti vydáva povolenie na prevádzkovanie inseminačnej stanice maximálne na obdobie 10 rokov. Toto pravidlo sa nadobudnutím účinnosti návrhu zákona nebude uplatňovať, čím sa zníži administratívna záťaž prevádzkovateľov inseminačnej stanice.

Ďalej sa podobne upravujú podmienky pre vydanie povolenia pre fyzické osoby – podnikateľov a právnické osoby na skladovanie spermy a podmienky pre vydanie povolenia právnickým osobám pre tímy na odber a prenos embryí. Podmienky pre vydanie povolenia sú primerané charakteru zariadení, vyžaduje sa však odborná spôsobilosť zamestnancov na predmetné činnosti vo vzťahu k § 4 návrhu zákona.

Udeľovanie povolenia ministerstvom pôdohospodárstva je pre inseminačné stanice na skladovanie spermy (v návrhu zákona „distribútor spermy“) a pre tímy na odber a prenos embryí novým pravidlom v porovnaní s platnou právnou úpravou v zákone č. 194/1998 Z. z., podľa ktorej im postačovalo schválenie ŠVPS SR. Návrhom zákona preto dôjde k administratívnej ako aj finančnej záťaži týchto osôb. Poplatok za školenie sa v súčasnosti pohybuje na úrovni cca 100 eur. Považujeme však tento postup za potrebný vzhľadom na to, že inseminácia je široko využívaná metóda plemenitby najmä v intenzívnych chovoch hovädzieho dobytka a ošípaných, a teda je významným činiteľom v rámci šľachtiteľských programov so zreteľom na vysoký potenciál jedného plemenníka geneticky ovplyvniť rozsiahlu populáciu. Preto nielen prevádzkovateľ inseminačnej stanice, ktorý odoberá spermu plemenníkom a produkuje inseminačné dávky, ale aj osoba, ktorá výlučne obchoduje s inseminačnými dávkami (distribútor spermy) musí ovládať princípy šľachtenia a plemenitby zvierat a chápať dôležitosť dodržiavania postupu podľa šľachtiteľských programov a dôsledky prípadných porušení pravidiel. Obdobne to platí pre tímy na odber a prenos embryí, keďže potenciál pre získanie oocytov a produkciu potomstva z embryotransferu od jednej plemennice s použitím spermy jedného plemenníka je tiež významný.

V porovnaní s doteraz platnou právnou úpravou podľa § 24 ods. 6 zákona č. 194/1998 Z. z., dochádza k uvoľneniu obchodu so spermou býkov. S účinnosťou návrhu zákona budú môcť s inseminačnými dávkami býkov obchodovať aj inseminačné stanice schválené ŠVPS SR na skladovanie spermy býkov (distribútori spermy býkov). V zmysle platného právneho poriadku obchodujú u nás so spermou len inseminačné stanice na odber a skladovanie spermy býkov (inseminačné stanice býkov).

Prevádzkovateľ inseminačnej stanice, ako aj distribútor spermy bude povinný viesť o plemenníkoch a inseminačných dávkach evidenciu, pričom požadované údaje zašle priamo osobe poverenej vedením centrálneho registra plemenárskych údajov alebo sprostredkovane, t.j. zaslaním údajov príslušnej chovateľskej organizácii, chovateľskému podniku, či oprávnenej plemenárskej organizácii. Podrobnosti o rozsahu a spôsobe poskytovania údajov budú ustanovené vo vyhláške.

Ďalej sa ustanovuje, ktorým osobám je možné spermu vydať vzhľadom na potrebu kvalifikovaného a efektívneho používania cenného genetického materiálu pri rešpektovaní pravidiel voľného pohybu tovarov a služieb v Európskej únii a pravidiel ochrany genetických zdrojov ohrozených plemien.

**K § 12**

Ustanovujú sa podmienky výkonu kontroly úžitkovosti a genetického hodnotenia. Oproti súčasnému stavu, keď výkon kontroly úžitkovosti je upravený *Vyhláškou Ministerstva pôdohospodárstva Slovenskej republiky č. 18/2001 Z. z. z 15. decembra 2000 o vykonávaní kontroly úžitkovosti, kontroly dedičnosti a testovania úžitkových vlastností, kontroly zdravia, kontroly dedičnosti a testovania zdravia, hodnotenia zovňajška hospodárskych zvierat, o založení a vedení plemennej knihy, založení a vedení plemenného registra, vedení predpísanej evidencie a o overovaní pôvodu hospodárskych zvierat*, sa ustanovujú pre chovateľskú organizáciu a pre chovateľský podnik tri spôsoby vykonávania kontroly úžitkovosti a genetického hodnotenia, a to prostredníctvom poverenej plemenárskej organizácie zabezpečujúcej vykonávanie týchto činností na celonárodnej úrovni, prostredníctvom oprávnenej plemenárskej organizácie, ktorá má oprávnenie ministerstva pôdohospodárstva na účely vykonávania kontroly úžitkovosti alebo genetického hodnotenia pre daný šľachtiteľský program alebo chovateľská organizácia alebo chovateľský podnik môže vykonávať tieto činnosti samostatne. Oprávnenie uvedené pri druhom spôsobe bude ministerstvo pôdohospodárstva vydávať pri schvaľovaní šľachtiteľského programu alebo pri schvaľovaní významnej zmeny šľachtiteľského programu, ak zmena bude spočívať v poverení osoby chovateľskou organizáciou alebo chovateľského podniku, ktorá má vykonávať kontrolu úžitkovosti pre daný šľachtiteľský program. Žiadateľ o oprávnenie, ktorým môže byť fyzická osoba, fyzická osoba podnikateľ alebo právnická osoba, bude musieť preukázať dostatočné personálne zabezpečenie odborne spôsobilými osobami a dostatočné materiálne vybavenie ako aj spôsobilosť pre vykonávanie kontroly úžitkovosti a genetického hodnotenia. V prípade ak bude žiadateľom o oprávnenie fyzická osoba, ministerstvo pôdohospodárstva plnenie podmienok primerane zohľadní vo vzťahu k cieľu a ostatným parametrom daného šľachtiteľského programu.

Podľa nariadenia (EÚ) 2016/1012 bude povinnosťou chovateľskej organizácie alebo chovateľského podniku aj zverejňovanie a aktualizácia výsledkov genetického hodnotenia plemenných zvierat, ktorých sperma sa bude využívať v schválenom šľachtiteľskom programe. Pri vykonaní zásadných zmien vo schválenom šľachtiteľskom programe bude mať chovateľská organizácia alebo chovateľský podnik povinnosť včas a transparentne informovať chovateľov o týchto zmenách.

Implementuje sa ustanovenie čl. 17 ods. 4 nariadenia (EÚ) 2016/1012 ustanovením v návrhu zákona, podľa ktorého ministerstvo pôdohospodárstva vo vydaných oprávneniach na výkon kontroly úžitkovosti a genetického hodnotenia uvedie aj osobu, ktorá bude zodpovedná za zabezpečenie súladu s podmienkami nariadenia (EÚ) 2016/1012 o vykonávaní kontroly úžitkovosti alebo genetického hodnotenia. Zodpovednou osobou môže byť chovateľská organizácia alebo chovateľský podnik, ktorý je zodpovedný za vykonávanie šľachtiteľského programu ako celku alebo samotná oprávnená plemenárska organizácia.

**K § 13**

Upravujú sa osobitné ustanovenia o šľachtení a plemenitbe ostatných hospodárskych zvierat a zveri z farmového chovu, ktoré nepatria pod pôsobnosť nariadenia (EÚ) 2016/1012. Ustanovenia nariadenia (EÚ) 2016/1012 a ustanovenia § 6 až 12 návrhu zákona sa budú primerane vzťahovať na šľachtenie a plemenitbu ostatných hospodárskych zvierat a zveri z farmového chovu. Procesy uznávania chovateľských združení a schvaľovanie ich šľachtiteľských programov budú podobné ako pri chovateľských organizáciách a chovateľských združeniach, predpokladá sa však väčšia flexibilita vzhľadom na biologické a iné špecifiká chovu jednotlivých druhov a plemien ostatných hospodárskych zvierat a zveri z farmového chovu.

Ustanovuje sa povinnosť mať na účel predaja, nákupu a premiestňovania násadových vajec hydiny a bežcov príslušné sprievodné doklady, ktoré je potrebné mať aj na účel liahnutia.

Vzhľadom na špecifiká šľachtenia a plemenitby včiel, ktoré v značnej miere uskutočňujú aj fyzické osoby, sa ustanovuje výnimka povoľovania činností inseminačnej stanice aj fyzickej osobe.

Ďalej sa ustanovuje výnimka pre fyzické osoby, ktoré u ostatných hospodárskych zvierat a zveri z farmového chovu síce vykonávajú plemenitbu, ale neuvádzajú na trh produkty plemenitby (napr. vajcia hydiny, jatočné zvieratá) a využívajú ich len na súkromnú domácu spotrebu. Vzhľadom na to, že podmienky nariadenia (EÚ) 2016/1012 sú striktné a platia len pre hospodárske zvieratá, nie je vhodné zaťažovať primeranými podmienkami šľachtenia a plemenitby „malých“ chovateľov iných zvierat a neúmerne zaťažovať plemenársku inšpekciu úradnými kontrolami a inými úradnými činnosťami. V uvedených chovoch sa preto nebude vyžadovať napríklad preukázanie sa dokladmi uvedenými v § 15 ods. 2.

**K § 14**

Ustanovujú sa práva a povinnosti chovateľského združenia, ktoré na základe uznania ministerstva pôdohospodárstva vykonáva schválený šľachtiteľský program pre plemenné ostatné hospodárske zvieratá alebo zver z farmového chovu. Uvedená oblasť nie je upravená v právnom poriadku EÚ, práva a povinnosti chovateľského združenia sú však podobné ako práva a povinnosti chovateľskej organizácie a chovateľského podniku ustanovené nariadením (EÚ) 2016/1012 a návrhom zákona.

Chovateľské združenie bude oprávnené autonómne vymedziť a vykonávať schválené šľachtiteľské programy pre ostatné hospodárske zvieratá a zver z farmového chovu, vylúčiť chovateľov z účasti na šľachtiteľskom programe, ak nebudú dodržiavať alebo plniť stanovy chovateľského združenia. Chovateľské združenie bude ďalej oprávnené hodnotiť úroveň chovov, ktoré vykonávajú šľachtiteľský program a ak to bude upravené v šľachtiteľskom programe aj navrhovať opatrenia na zlepšenie úrovne kvality chovov, ktoré budú stanovené cieľmi šľachtiteľského programu. Chovateľské združenie bude zodpovedné za riešenie sporov vzniknutých medzi chovateľmi a chovateľským združením alebo medzi chovateľmi pri vykonávaní schválených šľachtiteľských programov.

Chovateľské združenie je povinné zabezpečiť pre chovateľov plemenných zvierat dodržiavanie práv pri ich účasti na schválených šľachtiteľských programoch, ktoré sú schválené na území vymedzenom v šľachtiteľskom programe. Na strane druhej chovateľské združenie má právo vylúčiť zo šľachtiteľského programu chovateľa, ktorý nedodržiava pravidlá uvedeného šľachtiteľského programu. Právo chovateľa vyplývajúce zo stanov chovateľského združenia spočíva najmä v práve na zápis plemenného zvieraťa do plemenárskej evidencie, ak plemenné zviera spĺňa podmienky pre tento zápis a právo na výkon kontroly úžitkovosti a genetické hodnotenie v chove, ak sa v rámci šľachtiteľského programu vyžaduje výkon uvedených činností. Chovateľ podieľajúci sa na šľachtiteľskom programe má právo požadovať od chovateľského združenia vydanie zootechnických osvedčení na svoje plemenné zvieratá. Chovateľské združenie je povinné do 31. marca predložiť ministerstvu správu o svojej činnosti za predchádzajúci rok v členení podľa požiadaviek ministerstva.

Podmienky a spôsob vykonávania kontroly úžitkovosti a genetického hodnotenia budú upravené v šľachtiteľskom programe a primerane sa na tieto činnosti bude uplatňovať § 12 návrhu zákona.

**K § 15**

Ustanovuje sa plemenárska evidencia, ktorú zakladá a vedie chovateľské združenie, ktoré uznalo ministerstvo pôdohospodárstva a ktoré má schválený šľachtiteľský program pre plemenné ostatné hospodárske zvieratá alebo zver z farmového chovu. Ide o databázu, ktorá je ekvivalentom plemennej knihy vedenej chovateľskou organizáciou a plemenného registra vedeného chovateľským podnikom. Plemenársku evidenciu môže viesť aj poverená plemenárska organizácia, ak pre určitý druh ostatných hospodárskych zvierat alebo zveri z farmového chovu žiadna skupina chovateľov nepožiadala ministerstvo pôdohospodárstva o uznanie chovateľského združenia.

V plemenárskej evidencii podľa schváleného štatútu plemenárskej evidencie, ktorý je povinnou prílohou schváleného šľachtiteľského programu, sú zapísané alebo podmienečne zapísané včely medonosné, králiky, hydina, bežce alebo kožušinové zvieratá určitého plemena alebo zver z farmového chovu s uvedením ich predkov. Pre každý šľachtiteľský program sa zriaďuje a vedie jedna plemenárska evidencia.

Na zvieratá a zver z farmového chovu zapísané v plemenárskej evidencii vydáva chovateľské združenie alebo poverená plemenárska organizácia sprievodné doklady špecifické pre jednotlivé druhy zvierat.

**K § 16**

Ustanovuje sa postup plemenárskej inšpekcie pri výkone úradnej kontroly a princípy, ktoré je povinná dodržiavať.

Ustanovuje sa oznamovanie dátumu úradnej kontroly osobe, u ktorej sa má kontrola vykonať, a oprávnenia zamestnancov plemenárskej inšpekcie pri výkone úradnej kontroly ako aj ich povinnosť zachovávať mlčanlivosť o skutočnostiach, o ktorých sa dozvedel pri výkone úradnej kontroly a povinnosti kontrolovaných osôb pri výkone úradnej kontroly.

Ďalej sa upravuje spôsob znášania nákladov na nutné vyšetrenia a testy zo strany kontrolovanej osoby, ak sa zistilo porušenie povinností podľa návrhu zákona a neposkytnutie náhrady za odobraté vzorky. Tým sa čiastočne implementuje čl. 47 ods. 4 nariadenia (EÚ) 2016/1012.

**K § 17**

Ustanovuje sa administratívny postup plemenárskej inšpekcie pri výkone úradnej kontroly vrátane vypracovania a potvrdzovania príslušných úradných dokumentov o výsledku úradnej kontroly. Uplatňovanie ustanovení zabezpečuje riadne a transparentné informovanie kontrolovanej osoby o zisteniach úradnej kontroly a poskytnutie dostatočného času na jej vyjadrenie k uvedeným zisteniam.

**K § 18**

Ustanovuje sa spôsob a podmienky ukladania zákazov a opatrení osobám podliehajúcim úradnej kontrole, ako je zákaz plemenitby, predaja, nákupu alebo premiestňovania zvieraťa, predaja a nákupu zárodočných produktov bez sprievodných dokladov, ďalšieho liahnutia bežcov, ďalej dočasné pozastavenie vykonávania alebo zrušenie vykonávania šľachtiteľského programu, zrušenie uznania chovateľskej organizácie, chovateľského podniku, chovateľského združenia, dočasné pozastavenie alebo zrušenie oprávnenia alebo poverenia oprávnenej plemenárskej organizácie alebo poverenej plemenárskej organizácie. Ide o čiastočnú implementáciu čl. 47 nariadenia (EÚ) 2016/1012.

**K § 19**

Ustanovujú sa skutkové podstaty priestupkov a sankcie za priestupky na úseku šľachtenia a plemenitby, ktoré ukladá plemenárska inšpekcia.

Ustanovuje sa možnosť uloženia blokovej pokuty a ďalšie podrobnosti o ukladaní pokút, ktoré sú v súlade s právnym poriadkom Slovenskej republiky.

**K § 20**

Ustanovujú sa skutkové podstaty iných správnych deliktov a sankcie za iné správne delikty na úseku šľachtenia a plemenitby, ktoré ukladá plemenárska inšpekcia, pričom sa konkrétne vymedzujú prípady pre jednotlivé osoby patriace pod pôsobnosť návrhu zákona.

Ustanovujú sa podrobnosti o ukladaní pokút, ktoré sú v súlade s právnym poriadkom Slovenskej republiky.

**K § 21 a 22**

Ustanovujú sa spoločné, prechodné a záverečné ustanovenia zákona.

Ustanovuje sa splnomocňovacie ustanovenie na vydanie všeobecne záväzného právneho predpisu, v ktorom budú upravené nutné podrobnosti potrebné na vykonávanie zákona a vzory dokumentov, ktoré pomôžu zjednodušiť, sprehľadniť a spresniť administráciu jednotlivých úkonov pri vykonávaní zákona.

Na konania podľa návrhu zákona sa bude vzťahovať správny poriadok okrem ustanovení, kde sa upravujú iné lehoty najmä podľa náročnosti administratívnych procesov konania a v zmysle ustanovení nariadenia (EÚ) 2016/1012.

V záujme zachovania kontinuity pri vykonávaní šľachtenia a plemenitby podľa existujúcich šľachtiteľských programov a minimalizácie negatívnych dosahov nového zákona na prax sa chovateľská organizácia, chovateľský podnik, chovateľské združenie, poverená plemenárska organizácia a inseminačná stanica podľa doterajších predpisov považuje za chovateľskú organizáciu, chovateľský podnik, poverenú plemenársku organizáciu a inseminačnú stanicu podľa návrhu zákona. Chovateľská organizácia, chovateľský podnik a chovateľské združenie však budú povinné zosúladiť šľachtiteľský program s ustanoveniami návrhu zákona a budú povinné predložiť ministerstvu pôdohospodárstva do šiestich mesiacov od nadobudnutia účinnosti zákona jeho aktuálne znenie.

Prechodné ustanovenia sú v súlade s prechodnými ustanoveniami čl. 64 nariadenia (EÚ) 2016/1012 a znižujú administratívnu záťaž osôb patriacich pod pôsobnosť platnej právnej úpravy.

Potrebné je tiež zabezpečiť, aby odborne spôsobilé osoby podľa platných predpisov nemuseli nanovo absolvovať školenia a získať príslušné osvedčenia v dôsledku zmien pravidiel pre získanie odbornej spôsobilosti v návrhu zákona. Držitelia príslušných osvedčení a vysokoškolsky vzdelané osoby, ktoré spĺňajú tieto podmienky pred nadobudnutím účinnosti zákona, preto budú spĺňať podmienky odbornej spôsobilosti aj naďalej.

Ustanovuje sa povinnosť plemenárskej inšpekcie predložiť ministerstvu pôdohospodárstva záväzné postupy pre výkon úradných kontrol, čím sa vykonáva najmä čl. 41 nariadenia (EÚ) 2016/1012.

**K § 23**

Ustanovuje sa klauzula vzájomného uznávania, ktorá sa vzťahuje na obchodovanie s plemennými ostatnými hospodárskymi zvieratami a zverou z farmového chovu a  ich zárodočnými produktmi, ktoré nepatria pod pôsobnosť harmonizovaného právneho poriadku EÚ. Podľa princípu slobodného pohybu tovaru a služieb v EÚ ministerstvo pôdohospodárstva ani plemenárska inšpekcia nebude v zmysle tohto zákona napríklad kontrolovať rovnocennosť príslušných chovateľských združení v iných členských štátoch alebo v štátoch Európskeho združenia voľného obchodu, ktoré sú súčasne zmluvnou stranou dohody o Európskom hospodárskom priestore. Pri dovoze zvierat a zárodočného materiálu na účely šľachtenia a plemenitby na územie SR z iných členských štátov alebo štátov Európskeho združenia voľného obchodu, ktoré sú súčasne zmluvnou stranou dohody o Európskom hospodárskom priestore, sa budú na účely vykonávania kontrol dodržiavania pravidiel uplatňovať predovšetkým podmienky schváleného šľachtiteľského programu pre daný druh, plemeno, hybrid alebo líniu zvierat.

**K § 24**

Ustanovuje sa transpozičné ustanovenie.

**K § 25**

Ustanovujú sa zrušovacie ustanovenia.

Zrušujú sa platné právne predpisy, ktoré doteraz upravovali oblasť šľachtenia a plemenitby, a to zákon č. 194/1998 Z. z. a vyhláška Ministerstva pôdohospodárstva SR č. 18/2001 Z. z., ktorých ustanovenia budú nahradené ustanoveniami návrhu zákona, resp. ustanoveniami novej vyhlášky k návrhu zákona a vyhlášky Ministerstva pôdohospodárstva a rozvoja vidieka SR č. 178/2012 Z. z. o identifikácii, registrácii a podmienkach farmového chovu zveri, ktorú je potrebné novelizovať.

**K čl. II**

Ustanovuje sa potrebná novelizácia zákona č. [455/1991](https://www.slov-lex.sk/pravne-predpisy/SK/ZZ/1991/455/) Zb. o živnostenskom podnikaní (živnostenský zákon) v znení neskorších predpisov vzhľadom na potrebu používania aktuálnych kritérií stanovených v návrhu zákona týkajúcich sa povinnosti absolvovať školenie a získať osvedčenie o absolvovaní akreditovaného vzdelávacieho programu ďalšieho vzdelávania a odkazu na príslušné ustanovenie návrhu zákona, na účel získania viazanej živnosti „inseminácia“.

**K čl. III**

Ustanovujú sa legislatívno-technické úpravy zákona č. 39/2007 Z. z. o veterinárnej starostlivosti v znení neskorších predpisov a spresňuje sa ustanovenie o lehote v prípade rozhodovania o žiadosti o schválenie projektu, ktorým sa zdokonaľuje transpozícia smernice Európskeho parlamentu a Rady 2010/63/EÚ o ochrane zvierat používaných na vedecké účely.

**K čl. IV**

Ustanovuje sa účinnosť zákona s primeraným odhadom dátumu v závislosti od ďalšieho trvania legislatívneho konania, keďže návrh zákona je potrebné predložiť do vnútrokomunitárneho pripomienkového konania, od jeho priebehu a výsledkov. Priamo uplatniteľné nariadenie (EÚ) 2016/1012 sa však začne uplatňovať od 1. novembra 2018, a teda jeho ustanovenia budú od uvedeného dátumu povinné aj pre Slovenskú republiku.

1. ) Nariadenie Európskeho parlamentu a Rady (EÚ) 2016/1012 z 8. júna 2016 o zootechnických a genealogických podmienkach na plemenitbu čistokrvných plemenných zvierat, hybridných plemenných ošípaných a ich zárodočných produktov a na obchodovanie s nimi a ich vstup do Únie a ktorým sa mení nariadenie (EÚ) č. 652/2014, smernice Rady 89/608/EHS a 90/425/EHS a zrušujú určité akty v oblasti plemenitby zvierat („nariadenie o plemenitbe zvierat“). [↑](#footnote-ref-1)